च्याउ खेतीमा रम्दै २० वर्षीय निखिल
गुल्मीको चन्द्रकोट गाउँपालिका–३ का निखिल खत्री २० वर्षको हुनुभयो । उहाँले डेढ वर्षदेखि सोही गाउँपालिकाको वडा नम्बर–५ ग्वाघाको धुवाँखर्कमा निखिल मल्टिपर्पोज एग्रो फर्म दर्ता गरी च्याउ खेतीमा निकै व्यस्त हुनुहुन्छ ।
रमेश विश्वकर्मागुल्मी, पुस ६ गते । गुल्मीको चन्द्रकोट गाउँपालिका–३ का निखिल खत्री २० वर्षको हुनुभयो । उहाँले डेढ वर्षदेखि सोही गाउँपालिकाको वडा नम्बर–५ ग्वाघाको धुवाँखर्कमा निखिल मल्टिपर्पोज एग्रो फर्म दर्ता गरी च्याउ खेतीमा निकै व्यस्त हुनुहुन्छ ।उहाँले वार्षिक एक लाख रुपियाँ भाडा तिर्ने गरी १० रोपनी जग्गा लिजमा लिनुभएको छ । व्यक्तिगत २५ लाख रुपियाँ लगानीमा २० वटा टनेलबाट च्याउ उत्पादन सुरु गर्नुभएको छ । अझै ३० वटा टनेल थप गरेर ५० वटा टनेलमा च्याउ खेती विस्तार गर्ने योजना रहेको खत्रीले बताउनुभयो । उहाँ बिहानदेखि साँझ अबेरसम्म कामदारहरूसँग फर्ममा भेटिनुहुन्छ । फर्ममा ६ जनाले फर्मबाट प्रत्यक्ष रोजगारी पाएका छन् । “सिजनमा यहाँबाट १५ जनासम्मले रोजगार पाउने गरेका छन् ।” उहाँले भन्नुभयो, “अहिले खाने र बस्ने सुविधासहित मासिक १५ हजार रुपियाँ तलबमा ६ जना युवालाई रोजगारी दिएको छु ।” “च्याउ खेतीबाट मासिक दुई लाख आम्दानी गर्दै आएको छु ।” उहाँले भन्नुभयो, “गाउँमै स्वरोजगारीको सम्भावना देखेर म च्याउ खेतीमा लागेको हुँ ।” फर्ममा १२ हजार डल्लामा एकैपटक च्याउ फलाउन सकिन्छ । अहिले औसतमा दैनिक तीन क्विन्टल च्याउ उत्पादन हुन्छ । सिजनमा दैनिक सात÷आठ क्विन्टलसम्म च्याउ उत्पादन गर्न सकिने उहाँले बताउनुभयो । “च्याउको बीउ पनि आफैँ उत्पादन गरेको छु । उहाँले भन्नुभयो,“यो वर्ष १५ क्विन्टल च्याउको बीउ बिक्री गरेर पाँच लाख बढी कमाई गरें । आम्दानी यहिँ लगानी गरेको छु । सरकारी अनुदानका लागि मात्रै च्याउ खेती गरेको होईन् ।” बजार र सडकको पहुँच सजिलो नभएको उहाँले बताउनुभयो । “अहिले आफै च्याउको ल्याबसमेत सञ्चालन गरेको छु । उहाँले भन्नुभयो, “च्याउका विभिन्न परिकार र विभिन्न किसिमका तरकारीका बिरुवाहरु समेत उत्पादन गरेर बिक्री गर्ने गरेको छु ।” हालसम्म कुनै पनि सरकारी निकायबाट अनुदान नलिएको उहाँले बताउनुभयो । चन्द्रकोट गाउँपालिकाकै वडा नम्बर–४ मा रहेको उदय माध्यमिक विद्यालयमा कक्षा ९ देखि १२ सम्म कृषि विषय अध्ययन गर्नुभएको थियो । त्यसपछि कृषि सम्बन्धि विभिन्न तालिमहरु लिनुभएका खत्रीले आफुले पढेको विषयलाई सहि सदुपयोग गरेको बताउनुभयो । 